Odbor základných škôl Ministerstva školstva, vedy, výskumu a športu SR 

Vám vo veci e-mailu zo dňa 15. 12. 2016 posiela nasledovné vyjadrenie.

Pôsobnosť orgánov školskej samosprávy a členstvo v orgánoch školskej samosprávy upravuje § 24 a  § 25 zákona č. 596/2003. Z. z. o štátnej správe v školstve a školskej samospráve v znení neskorších (ďalej len „zákon č. 596/2003 Z. z.“).  Vykonávacím predpisom k problematike orgánov školskej samosprávy je vyhláška MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky MŠ SR č. 230/2009 Z. z.

Za ustanovenie rady školy v súlade s § 25 ods. 1 zákona č. 596/2003 Z. z. zodpovedá zriaďovateľ, ktorý vykoná a zverejní výzvu na voľbu členov rady školy. Voľby členov rady školy následne, po vykonaní a zverejnení výzvy, v súlade s § 1 ods. 2 vyhlášky MŠ SR č. 291/2004 Z. z. zabezpečuje riaditeľ tak, že zvyčajným spôsobom zvolá pedagogických zamestnancov školy, osobitne nepedagogických zamestnancov školy a osobitne rodičov v spolupráci so zástupcami rodičov. 

Členov rady školy volia spomedzi seba pedagogickí zamestnanci školy rovnako ako nepedagogickí zamestnanci školy a rodičia žiakov školy. zariadenia a žiaci príslušnej strednej školy.

Vzhľadom na to, že pedagogický zamestnanec, ktorý zastupuje pedagogického zamestnanca, ktorý je napr. na dlhodobej PN alebo na materskej, či rodičovskej dovolenke, je v čase konania volieb do rady školy riadnym zamestnancom danej školy (bez ohľadu na to, že má uzavretý pracovný pomer len na dobu určitú) má rovnaké právo voliť členov rady školy za pedagogických zamestnancov školy a byť zvolený (ak ho niekto navrhne za kandidáta na člena rady školy za pedagogických zamestnancov rady školy), ako každý iný pedagogický zamestnanec danej školy.